**Lausunto - 11.8.2017**

**Ammatillisen koulutuksen reformin asetusluonnokset**

Osana ammatillisen koulutuksen reformia valmistellaan lakiuudistusta jolla tuetaan laajan reformin toteutumista. Lailla halutaan varmistaa mm. se että kaikilla koulutuksen järjestäjillä on riittävät ammatilliset ja taloudelliset toimintaedellytykset toteuttaa lainsäädännön mukaista koulutusta.

Finnairin Ilmailuopisto toimii ammatillisesta aikuiskoulutuksesta annetun lain (631 / 1998) mukaisena erikoisoppilaitoksena voi järjestää ammattitutkintoon ja erikoisammattitutkintoon valmistavaa ammatillista lisäkoulutusta sekä muuta Finnair Oyj:n ja sen tytäryhtiöiden toiminnan harjoittamiseksi tarvittavaa ammatillista lisäkoulutusta.

Uusien tutkintojen ja koulutuksen järjestämislupien sisällöstä todetaan (Kirje 11.5.2017 OOM/185/531/2017) seuraavaa: *”Nykytilasta poiketen ammatillista osaamista syventävän tai täydentävän koulutuksen eli voimassa olevan lainsäädännön mukaisen tutkintoon johtamattoman ammatillisen lisäkoulutuksen järjestämislupaa ei voitaisi enää yksistään myöntää, vaan tämän koulutuksen järjestäjällä tulisi aina olla myös tutkintokoulutuksen järjestämislupa.”* Uudistuksen pohjalla on samaan aikaan viestitty olevan seuraavat periaatteet: *Perusrahoitus on puolet rahoituksesta, mikä luo ennakoitavan perustan tutkintojen ja koulutuksen järjestämiselle. Perusrahoitus luo edellytykset sille, että ammatillista koulutusta on jatkossakin tarjolla kaikilla aloilla ja kaikille opiskelijaryhmille.* (<http://minedu.fi/usein-kysyttya-amisreformi>).

Ammatillista lisäkoulutusta tarjoavana ilmailualan erikoisoppilaitoksena pidämme hyvin huolestuttavana tätä esitystä, joka vaarantaa ammatillisen koulutuksen rahoituksen ennakoitavuutta ilmailualalla, kun järjestämislupaa rajataan hyvin perustavalla tavalla.

Kokonaisuutta halutaan uudessa laissa ymmärtääksemme selkeyttää niin, että kaikkea ammatillista koulutusta säädeltäisiin jatkossa yhdellä järjestämisluvalla, joka sisältäisi oikeuden järjestää koulutusta ja myöntää tutkintoja. Se, että tästä tehdään toisensa poissulkevaa, vaikuttaa hyvin erikoiselta.

Terveisin,

Outi Sivonen, Head of People Development, Finnair Oyj

Tommi Vänskä, Finnairin Ilmailuopiston rehtori